Pályafutását Lyngby csapatában kezdte 6 évesen, a felnőtteknél pedig 1975-ben mutatkozhatott be. Ebben az időben a másodosztályban szerepeltek. Több alkalommal is a legeredményesebb játékos tudott lenni. 1979-ben 15 góllal zárt, csapata pedig feljutott az első osztályba. 1982-ben Olaszországba igazolt az AC Pisa együtteséhez. Első szezonjában segített kiharcolni a bentmaradást a Serie A-ban, egy évvel később az 1983–84-es idényben azonban nem kerülték el a kiesést. Ennek ellenére maradt és 1985-ben visszajutottak az első osztályba. Az 1986–87-es szezont a Románál töltötte, mellyel a hetedik helyen végzett a bajnokságban. 1987-ben a Torinóhoz távozott, ahol szintén egy idényt töltött. 1989-ben hazatért Dániába a Lyngbyhez és itt is fejezte be a pályafutását 1990. márciusában.